
TINA BECKETT

Når hjertet våkner

Oversatt av Silje Andersen

Miniserie: Nashvilles netter


Bli med til akutten i Nashville – der legene redder liv og heler knuste hjerter. Dette er andre del i miniserien Nashvilles netter.

Tina Beckett lærte å pakke kofferten sin nesten før hun lærte å lese. Hun ble født inn i en militærfamilie og har bodd i USA, Puerto Rico, Portugal og Brasil. I tillegg til å reise elsker Tina å kose med mopsen Alex, være sammen med familien og ri på hesten sin. Finn ut mer om Tina på nettsiden hennes, eller bli venner med henne på Facebook.


Til min mann, som virkelig får meg til å føle meg sett. 


Prolog

Iliana Costa stirret på alle fedrene som sto oppstilt, og det begynte å knyte seg i magen mens panikken steg. Hun forsøkte å huske hva faren hadde sagt hun skulle gjøre i slike situasjoner, men det fungerte ikke. Herfra kunne hun ikke se det lille arret han hadde rett ved det venstre øyet, og akkurat nå blandet alle de mørkhårede mennene seg sammen til en ugjenkjennelig gruppe mennesker uten noen gjenkjennbare trekk. Det var umulig å skille dem fra hverandre utover klærne de hadde på seg.

Hun så bort på klassekameratene. Alle hadde hvert sitt egg i hver sin skje, og de lo og ivret etter å løpe bort til mennene på den andre siden av rommet.

Lia lo ikke. Hun kjente bare på frykt, og husket hvordan hun ble gjort narr av når hun gikk til feil person. Det hadde skjedd så mange ganger. Med lærere. Med venner. Med foreldrene. Det aller verste hadde vært teselskapet for mødre og døtre, hvor hun hadde satt seg ned med feil mamma ved et av de elegante bordene. Ei lita jente hadde kommet bort til henne og erklært at Lia satt med hennes mor, og at Lia ikke kunne få henne. Alle hadde snudd seg for å stirre på henne. Og så begynte de å hviske. Moren hennes, som kom litt sent, hadde kommet og reddet henne.

Det var derfor moren nå brukte et rosa strekkarmbånd rundt håndleddet, slik at Lia alltid kunne se henne på avstand. Hun husket at hun fiklet med armbåndet når hun var nervøs. Det var verre med faren, som hadde insistert på at hun skulle lære seg å gjenkjenne ham på andre måter enn ansiktet hans. Hun hadde brukt arret ved siden av øyet. Det var hans kjennetegn. Hans rosa armbånd.

Hvorfor hadde ikke de andre barna dette problemet?

To av mennene hadde skjegg, så hun kunne fjerne dem fra listen. En annen var mye lavere enn de andre. Ikke ham heller.

Det ble blåst i fløyta, og jentene løp av gårde, alle med en sikkerhet som Lia ikke kunne forstå. Hun løp også, og lette desperat gjennom resten av fedrene på jakt etter et hint. Da låste en av mennene blikket sitt med hennes, og han hevet venstre hånd for å gi tommelen opp.

Pappa! Å, pappa, tusen takk!

Da hun kom bort til ham, overførte hun egget fra sin skje til hans. Da han forsvant bortover mot startlinjen, observerte hun hvert eneste trinn og memorerte klærne han hadde på. Mørkeblå skjorte. Svarte bukser. Sko med gummisåle.

Først da kunne hun slappe av, vel vitende om at hun ikke kom til å miste ham igjen.

Ikke før neste gang, da sorteringsprosessen kom til å starte igjen. Akkurat som den gjorde hver eneste dag.

Det var noe eksplosivt på gang mellom sangeren på St. Valentin-gallaen og gitaristen ved siden av henne. Det gnistret i blikkene han sendte henne. Fingrene formelig brant der han satt bøyd over gitaren og lot fingrene løpe over strengene på det timeglassformede instrumentet som om det var henne han berørte. Og flammene de skapte, spredte seg til publikum, som satt ytterst på stolene sine som om de ikke kunne få nok. Mens de melankolske tonene fra kjærlighetssangen la et slør av magi over dem, så Micah Corday utover rommet på jakt etter en ledig plass.

Gudene skulle vite at han visst alt om fortryllelse. Men han var eldre og smartere nå, og hadde ikke lenger tid til den slags leker. Det var tre år og veldig mange kilometer siden han hadde vært i denne byen.

Atmosfæren her i Nashville var så annerledes enn i Ghana, dit han hadde reist etter et brudd. Folkene her tenkte ikke på hvordan de skulle få tak i neste måltid eller om de ville få tak i rent vann eller medisiner. De fokuserte i stedet på det som skjedde på scenen. Og mellom musikerne på den.

Blikket fortsatte å søke, gled fra ett ansikt til det neste, før det begynte å krible av gjenkjennelse og han måtte se seg tilbake, først mentalt, så emosjonelt.

Der. Han fant henne.

Helsike. Snakker om fortryllelse. Han hadde visst at hun kanskje fortsatt var i området og at han før eller siden kom til å treffe på henne. Men han hadde håpet at det skulle ta lenger tid enn som så. Når han hadde rukket å formulere noen spørsmål rundt det som hadde skjedd.

Kanskje hun bare besøkte sitt alma mater.

Hun holdt øynene igjen og beveget seg lett til musikken, men han visste nøyaktig hvilken farge han kom til å se når hun åpnet øynene. En gyllen brunfarge som lot til å inneholde alle mysteriene i universet. Han husket hvordan blikket hadde holdt hans mens det studerte ham i hver minste lille detalj, helt til det føltes som om det ikke lenger fantes noen hemmeligheter.

Det hadde vært sånn når de satt tvers overfor hverandre på en restaurant. Mens hun satt på fanget hans og førte ham til kanten av fornuftens stup. Det var det som hadde tiltrukket ham. Detaljene hun la merke til. Detaljer som ikke hadde noe å gjøre med hva andre kvinner så når de så på ham. Det hadde vært … annerledes. Hun så det andre ikke fikk med seg.

En gang hadde han vært så sikker på alt. På følelsene sine. På hennes. På vissheten om at de skulle gifte seg en dag. Få barn sammen.

Helt til dagen de ble uteksaminert, da de varme øynene hadde blitt kalde av avvisning. De ga ikke noe hint om hva som hadde gått galt.

Tanken på det øyeblikket – og da de tok et anstrengt farvel – fikk det til å knyte seg i brystet. Stoltheten hans hadde fått et skikkelig skudd for baugen den dagen. Han hadde trodd at forholdet var mer seriøs enn det hun hadde gjort. Han hadde sørget for at han ikke gjentok den feilen. Med noen. De få eventyrene han hadde hatt mens han var ute på medisinsk oppdrag, hadde vært korte og hyggelige. Ingen urealistiske forventninger. Men så hadde han heller ikke følt den samme tiltrekningen som for Lia.

Var hun gift nå?

Det spilte ingen rolle. Det som betydde noe, var om hun jobbet på sykehuset eller bare var på besøk. Hvis det var det første, kom han til å jobbe under samme tak som henne, om enn ikke i samme etasje.

Det var best å finne ut av det før de møttes tilfeldig i en full heis, eller, som verre var, over en pasient.

Med det i tankene gikk han mot henne.

Lia følte et nærvær.

Hun åpnet øynene og så på scenen, hvor Avery fortsatt sang. Hun holdt begge hendene rundt mikrofonen, som om hun støttet seg mot den. Hun visste hvor vanskelig det hadde vært for venninnen å gå på scenen, men det hadde virkelig vært verdt det. Lia var så stolt av henne.

Nakkehårene varslet om noe, og hun så til høyre og fikk øye på en mann som stirret på henne noen rader unna. Han gikk faktisk mot henne. Hun blunket og skannet fort ansiktet hens, selv om hun ikke helt skjønte hvorfor. Det hjalp jo aldri uansett. Hun kjente et snev av panikk da han ikke så bort, men fortsatte å gå mot henne.

Kanskje han var på vei mot noen andre.

Nei. Han stoppet. Rett foran der hun satt ytterst på raden.

Tankene raste, og hun grep til slutt tak i den som vanligvis funket. «Hei, hvordan går det?» Hun pleide å hilse så entusiastisk hun bare kunne for å få folk til å tro at hun gjenkjente dem.

Han la hodet litt på skakke og rynket pannen.

Oi, sann. Han hadde visst ikke latt seg lure.

«Lia? Det er Micah. Micah Corday?»

Med det samme hun hørte stemmen hans, kjente hun at hun ble uvel i magen. Dio. Selvsagt var det ham. Hvordan kunne hun ikke ha gjenkjent ham, av alle. Han hadde vært hennes elsker mesteparten av studietiden. Og hun hadde en stund tenkt at kanskje bare denne ene gangen kunne hun endelig klare å …

Men selvsagt kunne hun ikke det. Dette øyeblikket sa derimot at hun hadde handlet rett den gangen. Det fikk hun bevist da hun så hvor såret han ble av å måtte presentere seg.

Hun spratt opp og ga ham en rask klem, før hun raskt innså hvor ubetenksomt det var, for lukten av ham fikk minnene til å strømme på. Måten skjeggstubbene skrapte mot huden hennes på gjenopplivet gnisten i hjertet hennes og satte det i brann. Hun kom med et lite hikst da han ble stiv i kroppen.

Hun svelget og tok en skritt bakover. «Jeg … jeg trodde du var i Ghana.»

«Jeg var det. Nå er jeg tilbake.»

Hun strøk tungen over den tørre underleppen mens hun forsøkte å finne ut hvordan hun skulle svare på denne sjokkerende uttalelsen. «Er du tilbake? For godt?»

Smilet hans vitnet ikke det minst om humor, og Lia kunne ha grått over hvor iskald han virket. Han var så ulik den Micah hun en gang hadde kjent og elsket.

Det var ikke rart hun ikke hadde gjenkjent ham.

Men hjertet visste sannheten. Det var ikke grunnen, og det visste hun. Det var derfor hun av og til trengte hjelp til å gjenkjenne foreldrene sine. Vennene. Kollegaene.

Hun gjenkjente ikke ansikter. Aldri. Og selv om det var et flott medisinsk ord for det, var det i realiteten ødeleggende for forhold. Det var derfor hun hadde hatt så få av dem.

Det at faren hadde lært henne å tilpasse seg – noe han hadde gjort av kjærlighet og fordi broren hans hadde blitt mobbet på grunn av en funksjonshemming – hadde på sett og vis slått tilbake på henne. Hun hadde blitt veldig flink til å skjule sine egne utfordringer, men hadde samtidig endt opp med å isolere seg. Som da hun valgte et yrke hvor mennesker kom og gikk i løpet av timer. Hun trengte ikke å bry seg med å huske detaljer om dem. Forholdene hadde vært overfladiske.

«Ja. For godt.» Stemmen hans dro henne ut av dagdrømmene.

Hun svelget. Dio, hun visste ikke om hun taklet at han var i Nashville igjen. Det hadde tatt så lang tid å bli vant til å ikke ha ham i livet sitt. Kanskje det var best å finne ut av nøyaktig hva han mente med at han var tilbake for godt.

De gikk bakerst i lokalet og fant et stille hjørne. «Når kom du tilbake?»

«I går, faktisk.» Da han smilte, fikk han en dyp fure i høyre kinn, som var noe hun brukte for å gjenkjenne ham. Det, og den berusende, maskuline duften som ingen andre menn hadde klart å måle seg med. Han pleide å humre når hun stakk nesen mot huden hans og pustet dypt inn, for så å slippe ut pusten med et sukk.

Dio. Så mange minner. Så mange minner tapt siden …

Men var han tilbake? I Nashville, av alle steder?

Han hadde kommet tilbake dagen før, så det betydde kanskje at han var tilbake for godt – i USA. Kanskje han bare stakk innom her før han skulle et annet sted, som … Omaha, kanskje.

«Så, hvor skal du etter at du har vært her?»

«Hvor jeg skal?»

«Jeg mente bare …»

Frykten grep seg om både hjertet og i stillheten som fulgte.

«Du gjenkjente meg seriøst ikke?»

Frykten vokste. «Du hadde ikke skjegg før. Eller den dype brunfargen. Dessuten er det masse som skjer, og forrige gang jeg så deg …»

«Ja.» Smilet hans forsvant. «Forrige gang du så meg, var … vel, den siste gangen du så meg.»

Under uteksamineringen.

Hun husket dagen som om den var i går. Frykten. Redselen. Da hun sto foran mengden med uteksaminerende medstudenter, gikk tankene til dagen da hun ikke hadde gjenkjent faren i mengden.

Hun hadde fått panikk. Alle så like ut i sine oransje og hvite kapper, men om hun ikke hadde fått panikk og gitt seg selv litt tid, hadde hun kanskje klart å skjønne hvem av dem som var Micah. Kanskje var stikkordet her.

Tanken på å dra til et land hvor hun ikke kjente noen, med en mann hun ikke gjenkjente i mengden, hadde gitt henne panikk. Det, og tanken på at hun en dag kanskje ikke kom til å gjenkjenne sitt eget barn, ble plutselig for mye for henne. Hva med uteksaminering fra videregående? Ballettimer? Baseballkamper? Enhver aktivitet som krevde uniformer som stjal identiteten deres. Ja, hun hadde avsluttet forholdet på grunn av dette. Og hun hadde aldri sett mer til Micah.

Før i dag.

Hun skyldte ham en forklaring. Men hvor skulle hun starte?

«Jeg beklager. Alt.»

De gåtefulle øynene hans gled over ansiktet hennes. Hva så de? Hvordan hadde han gjenkjent henne fra de flere hundre andre i mengden? Hun kom aldri til å forstå det. «Vel, det som er gjort, er gjort. Men hvis vi skal jobbe på samme sykehus … dette sykehuset …» Han hevet øyenbrynene som for å stille et spørsmål.

«Ja, jeg jobber her. Som karkirurg.»

«Vel. Da får vi finne ut hva vi skal gjøre med elefanten i rommet.»

Hun strakte seg litt og hevet haken. «Og nøyaktig hva slags elefant er det?» Hun uttalte ʼelefantʼ med den italienske aksenten sin. Det var nok en ting som skjedde når hun var nervøs.

«At vi en gang sto nær hverandre. Veldig, veldig nær,»

Hun svelget. «Hvorfor må noen få vite om det?»

Han smilte med venstre munnvik, og der kom furen i kinnet til syne igjen. «Tror du ikke at noen visste at vi lå sammen?»

«Jeg stemmer for at vi ikke sier mer enn at vi kjenner hverandre fra før. Og hvis noen spør, kan vi bare si at det tilhører fortiden og at vi begge har gått videre siden da.»

«Gått videre. Ja, det er jo en måte å si det på.»

Jøss, det kom til å ta tid til å venne seg til denne humørsyke versjonen av Micah, for ordene hans føltes som en skalpell. Men denne versjonen av ham kunne hun faktisk håndtere. Hvis han hadde vært den samme rolige, lekne fyren hun pleide å kjenne, hadde hun nok slitt med å holde avstand. Hun kunne til og med gjentatt tidligere feil. Men denne mannen? Ja. Hun kunne motstå ham. Og det kom ikke til å bli vanskelig.

Med det smilte hun mot ham. «Ja. Det er én måte å si det på. Men terminologien spiller ingen rolle. Det som spiller noen rolle, er at vi er voksne mennesker som kan jobbe sammen som profesjonelle.» Hun innså at Avery var ferdig med å synge, og at stemmen hennes derfor lød høyere enn om det fortsatt hadde vært musikk i lokalet. Enkelte snudde seg og så mot dem, og hun skuttet seg, som hun hadde gjort i teselskapet da hun var ung.

Greit, det var på tide å komme seg unna og finne venninnen sin. «Jeg må treffe noen, så da takker jeg farvel. Kos deg under resten av gallaen.»

Så snudde hun seg og gikk, mens hun sverget på at hun skulle gjøre alt i sin makt for å sørge for at de jobbet så lite sammen som mulig.

Avery vinket henne bort til seg i gangen mandag morgen, og Lia smilte. Hun hadde sett etter venninnen etter gallaen, men både hun og den sexy gitarspilleren hadde forsvunnet. Lia hadde en viss anelse om hvorfor.

Det hadde vært morsomt å være vitne til venninnens gryende forhold med traumekirurgen Carter Booth, selv om hun visste at det hadde vært på nippet en stund.

«Hadde du andre planer? Med noen andre?»

«Vel … begge deler. Og jeg har nyheter.»

«Nyheter? Så alt gikk bra?» Lia hadde en følelse av at hun allerede visste svaret.

«Mer enn bra. Jeg hadde aldri trodd at …» Hun tok Lias hånd. «Carter fridde til meg.»

Hun hadde hatt på følelsen at det kom til å skje. Ting hadde blitt stadig hetere mellom dem en stund nå.

«Å, vennen min, jeg er så glad på dine vegne.»

Avery fortjente å være lykkelig etter alt hun hadde vært gjennom. Noe av det som var bra med at Lia ikke klarte å skille mellom ansikter, var at hun var skikkelig flink til å tolke andres følelser uten at de selv måtte forklare dem. Og Avery var virkelig et følelsesmenneske. Hun følte det i måten venninnen holdt hånden hennes på. På måten stemmen skalv da hun sa den siste setningen, som om hun ikke kunne tro hvor heldig hun var.

«Jeg har også nyheter.» Hun så på venninnen. «Husker du navnet jeg ba deg om aldri å nevne?»

Avery sperret opp øynene. «Mener du Furet Værbitt?»

Venninnens kallenavn på Micah fikk henne til å himle med øynene. Avery hadde en gang sagt at hver gang Micah fikk furen i ansiktet, ble Lia ildrød, som om hun var værbitt. Og det stemte.

«Ja, Micah.» Hun bet seg i leppen. «Han er tilbake i Nashville.»

«Nei! Tuller du?»

«Nei, dessverre.»

«Kanskje dette er noe bra? Av og til er det en grunn til at ting skjer.»

«Ikke få noen tanker i hodet nå. Vi skal ikke bli sammen igjen. Det var ikke det jeg mente.» Hun overså den lille stemmen i hodet som kalte henne en løgner. «Jeg ville bare du skulle vite det, i tilfelle du treffer ham på sykehuset.»

«Skal han jobbe her?» Avery slapp hånden hennes. «Hva synes du om det?»

«Det er merkelig. Han kom bort til meg på gallaen og sa at han hadde kommet tilbake for å jobbe her.»

«Sa han hvorfor?»

«Jeg ble så satt ut at jeg ikke tenkte på å spørre. Jeg bare stakk så fort jeg kunne.» Hun svelget. «Ave, jeg kjente ham ikke engang igjen da han kom bort til meg.»

«Så leit å høre. Men du ante ikke at han var her. Han var vel den siste du hadde forventet å se på gallaen.»

Ja, det stemte. Men enhver annen person hadde umiddelbart gjenkjent en tidligere elsker som sto foran dem.

«Vi kommer i det minste ikke til å treffe på hverandre særlig ofte. Jeg er for det meste på akutten, og han kommer til å være … vel, jeg er ikke helt sikker, men sannsynligvis rundt laboratoriet.» Hun tvang seg til å smile. «Vel, la oss snakke om noe annet enn Micah. Jeg er så glad på dine vegne. Du fortjener alt det og mer til.»

«Tusen takk. Jeg elsker virkelig Carter.» Så ble hun alvorlig. «Men det var faktisk ikke derfor jeg lette etter deg. Har ei som heter Bonnie Chisholm tatt kontakt med deg i dag for å sette opp en avtale?»

«Navnet høres ikke kjent ut. Hvordan det?»

Avery sukket. «Hun har hatt problemer en stund, og for noen uker siden ba jeg henne om å ringe deg. Det har hun tydeligvis ikke gjort, for hun ringte meg igjen i går med nok et symptom.» Hun tok en pause. «Hun var sanglæreren til meg og søsteren min. Hun betyr … mye for meg.»

«Kan du gi meg litt mer informasjon?»

Avery tok en kjapp gjennomgang av symptomene som Bonnie hadde hatt, og sa at hun nå hadde begynt å få smerter i magen, og for to uker siden hadde beina hovnet opp og hun hadde blitt kortpustet.

«Hun lovet meg å ringe deg i dag.»

«Jeg har ikke hørt fra henne. Men hun må snakke med en spesialist, enten meg eller en annen karkirurg. Kanskje hun er bekymret? Tror du at du kan bli med henne?»

«Jeg tilbød meg det. Jeg skal snakke med henne igjen. Jeg må innrømme at det er jeg som er mest bekymret. Hun er en av årsakene til at jeg gikk på scenen på gallaen.»

Lia smilte. «Og så jeg som trodde det var fordi jeg maste hull i hodet på deg. Eller kanskje den sexy cowboyen som var der sammen med deg.»

«Det var helt klart en felles innsats.» Hun så på telefonen sin, som nettopp hadde gitt lyd fra seg. «Beklager, men jeg må stikke. En av pasientene mine trenger hjelp.»

«Vi prates senere. Guacamole-date på torsdag? Hvis du klarer å løsrive deg fra Carter, altså.» De ukentlige møtene hadde blitt en tradisjon som ingen av dem ville ødelegge. Når de møttes, kunne de få utløp for frustrasjoner, le og bare snakke om arbeidsuken, samtidig som de koste seg på den bråkete og saloon-aktige Gantryʼs Margarita Den.

«Carter er allerede klar over at jeg trenger min ukentlige dose med den beste guacamolen øst for Mississippi, så ja, torsdag passer fint.»

Avery vinket og skyndte seg tilbake til akutten.

Venninnen visste alt om Micah og om hvorfor Lia hadde avsluttet forholdet for tre år siden, men Avery mente det var tull av Lia å være redd for å dra på medisinsk oppdrag eller for ikke å gjenkjenne sitt eget barn. Hun hadde forsikret henne om at når den rette fyren kom, ville frykten forsvinne.

Men kom den faktisk til å gjøre det? Lia hadde vært så sikker på at Micah var den rette. Og hun hadde lurt på om hun ga slipp for lett. Helt til Micah dukket opp på gallaen etter å ha vært borte så lenge, og Lia ikke gjenkjente ham. Selv om hun gjerne skulle skyldt på sjokk eller at det var uventet å se ham, var det bare nok en bekreftelse på at hun gjorde rett i å avslutte forholdet.

Og nå som han var her?

Hun skulle gjøre sitt beste for å se på ham som en kollega, som en mann som ikke betydde noe for henne lenger. Ingen smerte. Ingen tristhet. Ingen lengsel. Hvis farens jobb som molekylærbiolog hadde lært henne noe, var det at alt kunne brytes ned til molekyler. Molekylene kunne deretter bearbeides til å endre måten de ble satt sammen på igjen. Så hvis hun kunne endre én av byggesteinene som hadde gjort at hun ville være sammen med Micah, kunne hun endre hele forholdet og gjøre det om til noe annet – noe som fungerte profesjonelt sett, men som ikke påvirket følelsene. Hun måtte bare finne ut hvilke av disse byggesteinene hun trengte for å klare det.

«Jeg må treffe noen.»

Ordene hadde surret i Micahs underbevissthet hele helgen. Og det gjorde den første dagen på jobb ganske utfordrende.

Han hadde trodd at stoltheten hadde blitt såret av bruddet, men det kom til å føles enda verre hvis Lia hadde funnet noen andre som kunne gi henne det han tydeligvis manglet. Hver gang han tenkte på henne sammen med en annen mann, var det som å bli slått i ribbeina med en slegge.

Nå revurderte han beslutningen om å komme tilbake til USA. Lias reaksjon hadde vært en smertefull påminnelse om barndommen, da han hadde følt seg totalt usynlig for foreldrene, som hadde overlatt ham til en lang rekke barnepiker. Som barn hadde han pleid å lure på om de i det hele tatt hadde gjenkjent ham i en folkemengde.

Ha! Vel, nå hadde han funnet ut at det var mulig å glemme hvordan noen du pleide å elske, så ut. Det var ikke noe hyggelig.

Med mindre det ikke hadde vært ekte, og at Lia hadde forsøkt å virke nonchalant mens hun prøvde å komme seg over sjokket det var å se ham igjen.

Nei. Sjokket da hun innså hvem han var, hadde vært ekte. Det var også forferdelsen som kom rett etterpå, selv om hun hadde tatt seg fort inn. Det var nok en ting hun hadde vært flink til da de var sammen, og noe hun hadde til felles med foreldrene hans – å skjule følelsene sine.

Det banket på døren akkurat da han stakk hånden ned i en eske med bøker han var i ferd med å sette i en hylle. «Kom inn.»

Døren gikk opp, og et ansikt han aldri kom til å glemme stirret på ham med et vaktsomt, usikkert blikk. Hun snek seg inn døren og lukket den bak seg, før hun lente seg mot den som om hun var klar til å rive den opp og forsvinne ved første tegn til problemer. Blikket gled over ansiktet hans, som om hun studerte det, før hun flyttet blikket til kroppen hans. Han husket hvordan blikket hennes pleide å føles nesten som fysisk berøring, og måten han hadde reagert på den første gangen de møttes.

Det var det samme nå. Men Micah var ikke den samme. Han var immun mot det intense blikket. Trodde han, i alle fall. «Hei, Lia. Kan jeg hjelpe deg med noe?» Han prøvde å virke kjølig og likegyldig.

Hun nikket mot boken han holdt. «Vel, når vi snakker om sola.»

Han så ned på tittelen. Forhindre tilbakefall: Det er opp til deg.

«Jeg vet ikke om jeg helt forstår hva du mener …»

«Vel, jeg … hm, ville prate med deg om å jobbe sammen. Jeg vet at det kommer til å bli rart, men jeg håper vi kan finne en løsning på det.»

Han skjønte fortsatt ikke hvordan boken … Å. Hun ville forsikre seg om at han visste at de ikke kom til å gjenta det som hadde skjedd mellom dem. Ingen grunn til bekymring. For han hadde ingen planer om å la det skje igjen. Og hun hadde rett, tittelen var treffende. For det var opp til ham – til dem – å sørge for at det ikke skjedde. «Det klarer vi nok helt fint. Forholdet vårt tok slutt for mange år siden. Hvis du er redd for at jeg er interessert i å gjenoppta det, er det ingen grunn til bekymring. Du var tydelig på at det var et feilgrep. Og jeg innså etter hvert at du hadde rett. Vi slapp unna, begge to.»

«Ja, det gjorde vi. Jeg tror det er kun én person på dette sykehuset som vet at vi en gang var sammen. Og jeg vil helst at det forblir sånn.»

«Jeg har ingen planer om å kringkaste det over høyttalerne her på Saint Delores.»

Det virket som om hun skuttet seg. «Det trodde jeg heller ikke at du kom til å gjøre. Jeg ville bare ikke du skulle bekymre deg for om jeg går rundt og snakker om det.»

Smilet hans var hardt. «Det er ikke så mye å snakke om. Ikke nå lenger.»

«Hva hvis noen spør?»

Han snudde seg mot henne. «Hvorfor skulle de det? Jeg er ny her på sykehuset, så vidt de fleste vet. Hvorfor skulle de gå rundt og lure på om jeg har datet noen av de ansatte på Saint Delores?»

«Saint Dollyʼs.»

«Unnskyld?»

«Du er i Nashville. Du husker vel at det er det vi kaller sykehuset?»

«Ok, Saint Dollyʼs. Den er grei. Holde fortiden vår skjult. Den er grei.» Han holdt ut hånden mot eskene. «Var det noe mer?»

«Jeg, eh …» Hun hevet hodet. «Ja, det var det faktisk. Hvorfor her?»

Spurte hun ham virkelig om det?

«Hvorfor jeg bestemte meg for å komme hit? Hvorfor nå? Jeg vokste opp her. Det er her mine …» Han ble stram i kjeven. «Det er her mine foreldre bor.»

«Selvsagt. Beklager. Jeg vet ikke hvorfor jeg spurte.»

Trodde hun at han hadde kommet hit for å gjenoppta romansen? Absolutt ikke. Det var vel tvert om det motsatte. Faren var ikke frisk, men det var ikke den eneste grunnen til at han var her. Han hadde kommet tilbake til stedet hvor foreldrene bodde for å minne seg selv om hvordan det var å føle seg usynlig. Det var en påminnelse om å være på vakt mot å involvere seg med noen som fikk ham til å føle seg slik foreldrene hadde fått ham til å føle seg. Som da Lia avsluttet forholdet.

«Det blir ikke noe problem.» Han håpet at ordene skulle vise seg å være sanne. «Om det hjelper, så ante jeg ikke at du jobbet her da jeg søkte stillingen.»

Akkurat nå skulle han ønske at han hadde blitt værende i Afrika. Han hadde gjort mye bra der, men da moren ringte og sa at farens helse begynte å gå nedover, hadde han kommet hjem. Selv om han ennå ikke hadde truffet dem. Denne uken skulle han imidlertid gjøre et poeng ut av å besøke dem og å høre om de trengte noe.

«Og jeg har ingen planer om å prøve å overtale deg til å dra noe annet sted. Ikke nå lenger.»

Hun gikk bort fra døren, og en liten stund trodde han at hun skulle gå mot ham. I stedet snudde hun seg litt og vred om dørklinken. «Vel, nå som vi har funnet noen kjøreregler, skal du få lov til å fortsette å pakke ut.»

«Takk for at du stakk innom.»

Hun smilte halvhjertet og nikket. «Takk for at du viser forståelse.» Og med det forsvant hun ut døren og lukket den stille bak seg. Micah sto igjen på et kontor som så ut nøyaktig som da hun kom inn. Det var noe annet med hulrommet i brystkassen. Han hadde spor av besøket hennes i omtrent hele kroppen. Magen. Brystkassen. Hjertet.

Og som med de fleste infeksjoner, skulle det av og til ikke mer enn noe knøttlite til for å sette livet på spill. Så han måtte utrydde hver eneste lille celle hun hadde plantet i ham. Han trodde han hadde klart det.

Men nå som han var tilbake, var han ikke så sikker.

